      NOTA DE FUNDAMENTARE
la proiectul hotărârii Guvernului privind transmiterea unor bunuri din cadrul sistemelor de irigare și/sau desecare 
	1. Denumirea autorului şi, după caz, a participanților la elaborarea proiectului

	Proiectul hotărârii Guvernului privind transmiterea unor bunuri din cadrul sistemelor de irigare și/sau desecare, este elaborat de Ministerul Mediului.

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	Proiectul este elaborat în temeiul art. 6 alin. (1) lit. a¹) și art. 14 alin. (1) lit. c) din Legea nr. 121/2007 privind administrarea și deetatizarea proprietății publice. Potrivit acestor norme, trecerea bunurilor proprietate publică a statului din administrarea unei autorități a administrației publice centrale în administrarea altei autorități ține de competența Guvernului, iar transmiterea bunurilor proprietate publică, în cazurile prevăzute de lege, se efectuează cu titlu gratuit.

	2.2. Descrierea situației actuale şi a problemelor care impun intervenția, inclusiv a cadrului normativ aplicabil şi a deficiențelor/lacunelor normative

	Prin Hotărârea Guvernului nr. 390/2023 a fost constituită Agenția Națională de Îmbunătățiri Funciare, autoritate administrativă din subordinea Ministerului Agriculturii și Industriei Alimentare, responsabilă de implementarea politicii statului în domeniul îmbunătățirilor funciare, inclusiv al hidroameliorației. Regulamentul aprobat prin hotărârea menționată atribuie Agenției funcții de monitorizare și supraveghere a infrastructurii de îmbunătățiri funciare, de planificare a investițiilor în reabilitarea infrastructurii de irigare și/sau desecare și de asigurare a durabilității acestor investiții.
În domeniul hidroameliorației, Agenția asigură exploatarea, întreținerea și repararea sistemelor de irigare și/sau desecare din domeniul public al statului care nu sunt transmise în comodat, executarea lucrărilor de reabilitare, recepționarea și evaluarea proiectelor investiționale, inventarierea și evidența sistemelor, precum și transmiterea acestora în folosință gratuită către asociațiile utilizatorilor de apă pentru irigații. Agenția monitorizează și patrimoniul hidrotehnic transmis în comodat, starea tehnică a sistemelor și lucrările de reabilitare, modernizare sau extindere.
În aplicarea acestei delimitări de competențe, prin Hotărârea Guvernului nr. 894/2023 au fost transmise din administrarea Ministerului Mediului în administrarea Ministerului Agriculturii și Industriei Alimentare, gestiunea Agenției Naționale de Îmbunătățiri Funciare, bunurile din componența infrastructurii hidrotehnice a sistemelor de irigare și/sau desecare prevăzute în anexele la hotărâre.
Ulterior, prin Hotărârea Guvernului nr. 849/2024, Agenția „Apele Moldovei” a fost reorganizată prin transformare în Instituția Publică Administrația Națională „Apele Moldovei”, care a absorbit Î.S. „Direcția bazinieră de gospodărire a apelor”, Î.S. „Sistemul de Gospodărire a Apelor Nistru-Centru” și Î.S. „Direcția Nodului Hidrotehnic Costești-Stînca”. În urma absorbției Î.S. „Sistemul de Gospodărire a Apelor Nistru-Centru”, în gestiunea I.P. Administrația Națională „Apele Moldovei” au fost preluate, între altele, Sistemul centralizat de irigare „Cojușna” și infrastructura aferentă, Sistemul de irigare „Hîrbovăț”, precum și sistemul de desecare pe râul Bîc din raionul Anenii Noi.
Datele de evidență patrimonială și listele anexate proiectului cuprind stații de pompare, clădiri de serviciu, bazine, conducte, instalații, rețele de drenaj și desecare, canale, diguri, drumuri de acces și alte mijloace fixe necesare funcționării sistemelor. O parte dintre bunurile imobile se regăsesc și în anexa nr. 229 la Hotărârea Guvernului nr. 351/2005, cu indicarea gestionarilor anteriori sau a I.P. Administrația Națională „Apele Moldovei”.
De asemenea, în evidența I.P. Administrația Națională „Apele Moldovei” se află bunuri și lucrări executate la sisteme care au fost transmise anterior Agenției Naționale de Îmbunătățiri Funciare prin Hotărârea Guvernului nr. 894/2023. Acestea vizează sistemele centralizate de irigare „Puhăcenii de Sus”, „Puhăceni”, „Corjeuți, Tețcani, Beleavinți”, „Nistrean”, „Criuleni”, „Criulenii de Sus” și „Holercani” și includ lucrări de reconstrucție a stațiilor și prizelor de apă, înlocuirea și renovarea echipamentelor hidromecanice și electrice, impermeabilizarea bazinelor, consolidarea malurilor, precum și bunuri imobile aferente, inclusiv diguri și drumuri de acces.
Menținerea acestor sisteme, bunuri și lucrări în gestiunea unei entități din domeniul gospodăririi apelor nu corespunde repartizării actuale a competențelor în domeniul hidroameliorației. Administrarea fragmentată îngreunează evidența tehnică și contabilă, planificarea lucrărilor de întreținere și reabilitare, protejarea patrimoniului și actualizarea listelor bunurilor transmise în comodat asociațiilor utilizatorilor de apă pentru irigații.
Intervenția Guvernului este necesară pentru transmiterea cu titlu gratuit a bunurilor între autoritățile administrației publice centrale, corelarea anexelor nr. 14 și nr. 229 la Hotărârea Guvernului nr. 351/2005 cu situația patrimonială rezultată și concentrarea gestiunii infrastructurii de irigare și/sau desecare la autoritatea administrativă specializată. 
Nu au fost identificate lacune normative care să împiedice transmiterea.

	3. Obiectivele urmărite şi soluțiile propuse	

	3.1. Principalele prevederi ale proiectului şi evidențierea elementelor noi

	Obiectivul proiectului constă în corelarea regimului de administrare și gestiune a bunurilor cu competențele legale în domeniul hidroameliorației, astfel încât infrastructura publică de irigare și/sau desecare, bunurile și lucrările aferente să fie gestionate unitar de Agenția Națională de Îmbunătățiri Funciare.
Proiectul reglementează două categorii de transferuri. 
Prima categorie cuprinde Sistemul centralizat de irigare „Cojușna” și infrastructura aferentă, Sistemul de irigare „Hîrbovăț” și sistemul de desecare pe râul Bîc din raionul Anenii Noi, preluate de I.P. Administrația Națională „Apele Moldovei” ca urmare a absorbției Î.S. „Sistemul de Gospodărire a Apelor Nistru-Centru”, realizată în temeiul Hotărârii Guvernului nr. 849/2024.
A doua categorie cuprinde bunurile și lucrările aferente sistemelor centralizate de irigare „Puhăcenii de Sus”, „Puhăceni”, „Corjeuți, Tețcani, Beleavinți”, „Nistrean”, „Criuleni”, „Criulenii de Sus” și „Holercani”. Sistemele respective au fost transmise Agenției Naționale de Îmbunătățiri Funciare prin Hotărârea Guvernului nr. 894/2023, iar transferul suplimentar al bunurilor și lucrărilor asigură unitatea patrimoniului și a evidenței tehnice a fiecărui sistem.
Soluția este întemeiată pe atribuțiile Agenției prevăzute de Regulamentul aprobat prin Hotărârea Guvernului nr. 390/2023, exploatarea, întreținerea și repararea sistemelor de irigare și/sau desecare din domeniul public al statului, executarea și supravegherea lucrărilor de reabilitare, monitorizarea patrimoniului hidrotehnic, inventarierea anuală și ținerea evidenței sistemelor, precum și transmiterea infrastructurii în folosință gratuită asociațiilor utilizatorilor de apă pentru irigații.
Sursa nemijlocită a proiectului o constituie demersurile autorităților și instituțiilor implicate, datele de inventariere și de evidență patrimonială, precum și necesitatea finalizării delimitării instituționale inițiate prin Hotărârea Guvernului nr. 390/2023 și materializate, pentru sistemele transmise anterior, prin Hotărârea Guvernului nr. 894/2023.
Soluția propusă elimină fragmentarea gestiunii, asigură continuitatea evidenței și a lucrărilor de întreținere și reabilitare și permite Agenției Naționale de Îmbunătățiri Funciare să exercite integral atribuțiile stabilite de cadrul normativ.
Astfel, prin proiect se propune:
–  Transmiterea, cu titlu gratuit, din administrarea Ministerului Mediului, gestiunea Instituției Publice Administrația Națională „Apele Moldovei”, în administrarea Ministerului Agriculturii și Industriei Alimentare, gestiunea Agenției Naționale de Îmbunătățiri Funciare, bunurile proprietatea publică a statului din cadrul sistemelor centralizate de irigare, conform anexei nr.1;
    – Transmiterea, cu titlu gratuit, din proprietatea statului, administrarea Ministerului Mediului, în gestiunea Agenției Naționale de Îmbunătățiri Funciare, lucrările și bunurile achiziționate și executate în cadrul sistemelor centralizate de irigare transmise anterior prin Hotărârea Guvernului nr. 849/2024, conform anexei nr. 2;
– Hotărârea Guvernului nr. 351/2005 cu privire la aprobarea listelor bunurilor imobile proprietate publică a statului și la transmiterea unor bunuri imobile (Monitorul Oficial al Republicii Moldova, 2005, nr. 129-131, art. 1072), cu modificările ulterioare, se modifică prin excluderea pozițiilor 225, 244, 2881, 2882, 308, 309, 310, 314, 315, 316, 317, 318, 326, 335, 336, 337, 338, 339 din anexa nr.229, și completarea anexei nr. 14 începînd cu poziția 647.
– Ministerul Mediului și Ministerul Agriculturii și Industriei Alimentare, în comun cu Instituția Publică Administrația Națională „Apele Moldovei” și Agenția Națională de Îmbunătățiri Funciare, vor institui comisia de transmitere și vor asigura, în termen de 60 de zile de la data intrării în vigoare a prezentei hotărâri, transmiterea bunurilor prevăzute la pct. 1, în conformitate cu Regulamentul cu privire la modul de transmitere a bunurilor proprietate publică, aprobat prin Hotărârea Guvernului nr. 901/2015.
– Agenția Națională de Îmbunătățiri Funciare, în termen de până la 3 luni de la finalizarea transmiterii prevăzute la pct. 2, va asigura desfășurarea, în condițiile legii, a procedurii de transmitere a sistemelor centralizate de irigare în folosință gratuită (comodat), în conformitate cu art. 41 din Legea nr. 171/2010 cu privire la asociațiile utilizatorilor de apă pentru irigații și cu Regulamentul privind modul de transmitere a sistemelor de irigare în folosință gratuită (comodat) către asociațiile utilizatorilor de apă pentru irigații, aprobat prin Hotărârea Guvernului nr. 198/2013.

	3.2. Opțiunile alternative analizate şi motivele pentru care acestea nu au fost luate în considerare

	Menținerea sistemelor, bunurilor și lucrărilor în gestiunea I.P. Administrația Națională „Apele Moldovei” a fost examinată, dar nu a fost reținută. Această opțiune ar păstra necorelarea dintre gestiunea patrimoniului și competențele instituționale în domeniul hidroameliorației și ar menține evidența tehnică și contabilă a acelorași sisteme la entități diferite.
A fost exclusă și transmiterea numai a sistemelor nou-identificate, fără bunurile și lucrările realizate la sistemele transmise prin Hotărârea Guvernului nr. 894/2023. O asemenea soluție ar lăsa investițiile și bunurile aferente în afara patrimoniului gestionat de Agenția Națională de Îmbunătățiri Funciare și ar îngreuna actualizarea contractelor de comodat, inventarierea și planificarea reparațiilor.
Transmiterea integrală către Agenția Națională de Îmbunătățiri Funciare este soluția juridică și administrativă adecvată, deoarece corespunde competențelor acesteia și asigură gestiunea unitară a infrastructurii.

	4. Analiza impactului de reglementare

	4.1. Impactul asupra sectorului public

	Proiectul va avea un impact pozitiv asupra sectorului public prin delimitarea clară a responsabilităților dintre Ministerul Mediului și Ministerul Agriculturii și Industriei Alimentare și prin concentrarea infrastructurii de irigare și/sau desecare la autoritatea administrativă cu atribuții de hidroameliorație. Agenția Națională de Îmbunătățiri Funciare va putea ține o evidență unitară a sistemelor, va planifica întreținerea și reabilitarea acestora și va monitoriza bunurile și lucrările transmise în comodat. I.P. Administrația Națională „Apele Moldovei” își va concentra activitatea asupra gestionării și protecției resurselor de apă și a construcțiilor hidrotehnice care intră în domeniile sale de competență.

	4.2. Impactul financiar şi argumentarea costurilor estimative

	Implementarea proiectului nu necesită alocații suplimentare din bugetul de stat. 

	4.3. Impactul asupra sectorului privat

	Proiectul nu instituie obligații, taxe sau costuri de conformare pentru sectorul privat. Impactul indirect este favorabil producătorilor agricoli și asociațiilor utilizatorilor de apă pentru irigații din ariile deservite, deoarece gestiunea unitară a sistemelor și includerea bunurilor și lucrărilor suplimentare în evidența acestora facilitează exploatarea, întreținerea, reabilitarea și actualizarea contractelor de comodat.

	4.4. Impactul social

	Impactul social este indirect și pozitiv. Funcționarea și întreținerea corespunzătoare a sistemelor publice de irigare sprijină activitatea agricolă și reduce vulnerabilitatea producătorilor la perioadele de secetă, iar infrastructura de desecare contribuie la protejarea terenurilor și a bunurilor împotriva excesului de umiditate și a inundațiilor locale.
Concentrarea gestiunii la Agenția Națională de Îmbunătățiri Funciare permite planificarea unitară a reparațiilor și investițiilor, monitorizarea stării tehnice și colaborarea cu asociațiile utilizatorilor de apă pentru irigații. Aceste măsuri creează condiții pentru utilizarea mai sigură și mai eficientă a infrastructurii publice în comunitățile deservite.

	4.4.1. Impactul asupra datelor cu caracter personal

	Nu a fost identificat.

	4.4.2. Impactul asupra echității şi egalității de gen

	Proiectul nu conține prevederi care să genereze un impact diferențiat asupra echității și egalității de gen.

	4.5. Impactul asupra mediului

	Transmiterea patrimonială nu implică prin ea însăși lucrări de construcție sau intervenții fizice și nu generează efecte negative directe asupra mediului. Exploatarea, întreținerea, reabilitarea și eventuala extindere a sistemelor de irigare și/sau desecare se vor realiza cu respectarea Legii apelor nr. 272/2011, a actelor permisive aplicabile utilizării resurselor de apă și a cerințelor de protecție a mediului.
Gestiunea unitară poate îmbunătăți monitorizarea stării tehnice, reducerea pierderilor de apă și planificarea intervențiilor la canale, bazine, stații de pompare, diguri și rețele de desecare.

	4.6. Alte impacturi şi informații relevante

	Nu este aplicabil.

	5. Compatibilitatea proiectului actului normativ cu legislația UE

	5.1. Măsuri normative necesare pentru transpunerea actelor juridice ale UE în legislația națională

	Nu se atestă. Proiectul are caracter patrimonial și instituțional și nu transpune acte juridice ale Uniunii Europene.

	5.2. Măsuri normative care urmăresc crearea cadrului juridic intern necesar pentru implementarea legislației UE

	Proiectul hotărârii de Guvern nu are ca scop armonizarea legislației naționale cu legislația Uniunii Europene.

	6. Avizarea și consultarea publică a proiectului actului normativ

	În vederea respectării prevederilor Legii nr. 239/2008 privind transparența în procesul decizional şi a Regulamentului cu privire la procedurile de consultare publică cu societatea civilă în procesul decizional, aprobat prin Hotărârea Guvernului nr. 967/2016, anunțul privind inițierea procesului de elaborare a proiectului de hotărâre a fost plasat pe portalul guvernamental www.particip.gov.md și poate fi accesat la următorul link  https://particip.gov.md/ro/document/stages/*/18434  și pe pagina web oficială a Ministerului Mediului, www.mediu.gov.md la compartimentul transparența/transparența decizională https://mediu.gov.md/ro/consultari-publice.
Astfel, în cadrul procesului de consultare/avizare, sunt vizate următoarele instituții:
- Ministerul Finanțelor;
- Ministerul Dezvoltării Economice și Digitalizării;
[bookmark: bookmark4]- Ministerul Agriculturii și  Industriei Alimentare;
[bookmark: bookmark5]- Agenția Proprietății Publice.


	7. Concluziile expertizelor

	      Proiectul urmează a fi supus expertizei juridice și expertizei anticorupție, în condițiile Legii nr. 100/2017 cu privire la actele normative. Concluziile expertizelor vor fi reflectate la etapa definitivării proiectului.
Totodată proiectul nu conține prevederi de reglementare a activității de întreprinzător în sensul Legii 235/2006 cu privire la principiile de baza de reglementare a activității de întreprinzător. 
Respectiv, nu este necesară examinarea acestuia de către Grupul de lucru pentru reglementarea activității de întreprinzător.

	8. Modul de încorporare a actului în cadrul normativ existent

	Proiectul se încadrează în cadrul normativ în vigoare și modifică Hotărârea Guvernului nr. 351/2005  prin corelarea anexelor nr. 14 și nr. 229 cu transmiterea bunurilor. Acesta aplică Hotărârea Guvernului nr. 390/2023, continuă procesul inițiat prin Hotărârea Guvernului nr. 894/2023 și reflectă reorganizarea realizată prin Hotărârea Guvernului nr. 849/2024.
Pentru sistemele transmise în comodat, Agenția Națională de Îmbunătățiri Funciare va actualiza, după caz, inventarele și contractele potrivit Legii nr. 171/2010, Hotărârii Guvernului nr. 198/2013 și Hotărârii Guvernului nr. 817/2025. Nu este necesară elaborarea imediată a altor acte normative.

	9. Măsurile necesare pentru implementarea prevederilor proiectului actului normativ

	Ministerul Mediului și Ministerul Agriculturii și Industriei Alimentare, împreună cu I.P. Administrația Națională „Apele Moldovei” și Agenția Națională de Îmbunătățiri Funciare, vor institui comisia de transmitere și vor asigura inventarierea și transmiterea bunurilor și lucrărilor conform Hotărârii Guvernului nr. 901/2015. 
Actele de transmitere vor cuprinde datele de identificare, starea tehnică, cantitatea și valoarea contabilă, iar instituțiile implicate vor actualiza evidența contabilă, tehnică și cadastrală, precum și anexele la Hotărârea Guvernului nr. 351/2005.
După preluare, Agenția Națională de Îmbunătățiri Funciare va include infrastructura în inventare și în planurile de exploatare, întreținere și reparații și va actualiza, după caz, listele bunurilor și lucrărilor aferente sistemelor transmise în comodat.




Ministru                                                                                Gheorghe HAJDER

